Κατσουχίρο Οτόμο

Ο Κατσουχίρο Οτόμο (ιαπωνικά: 大友 克洋, Χέπμπορν: Ōtomo Katsuhiro, 14 Απριλίου 1954) είναι Ιάπωνας καλλιτέχνης manga, σεναριογράφος και σκηνοθέτης ταινιών. Είναι ευρύτερα γνωστός για τη δημιουργία του Akira, και της κινηματογραφικής μεταφοράς του σε anime. 

Το 2005 είχε τιμηθεί ως Chevalier του γαλλικού Τάγματος των Τεχνών και τον Γραμμάτων, ενώ το 2014 προήχθη ως Officier. Είναι ο τέταρτος καλλιτέχνης manga που εισήχθη ποτέ στο Hall of Fame των αμερικανικών Βραβεία Γουίλ Άισνερ το 2012, και το 2013 του απονεμήθηκε από την ιαπωνική κυβέρνηση το μετάλλιο Purple Heart. Το 2014 απέσπασε το Winsor McCay Award στα 41α Βραβεία Άννι και το 2015 το Μεγάλο Βραβείο της πόλης του Ανγκουλέμ, όντας ο πρώτος καλλιτέχνης manga που κέρδισε το συγκεκριμένο βραβείο.

Πρώιμα χρόνια 
Ο Οτόμο γεννήθηκε στις 14 Απριλίου του 1954 στο Τομέ του νομού Μιγιάγκι και μεγάλωσε στο Tome-gun. Την περίοδο που πήγαινε στο λύκειο γοητευόταν από τις ταινίες, και συχνά έκανε με το τραίνο διαδρομές τριών ωρών για να τις δει κατά τις σχολικές διακοπές. Το 1973 αποφοίτησε από το λύκειο και έφυγε από το Μιγιάγκι για το Τόκιο, έχοντας ελπίδες να γίνει καλλιτέχνης manga. τις 4 Οκτωβρίου του 1973 εξέδωσε το πρώτο του έργο: τη manga μεταφορά της ιστορίας μικρού μήκους Mateo Falcone (1829) του Προσπέρ Μεριμέ, υπό τον νέο τίτλο A Gun Report.

Καριέρα 
Το 1979 και αφού είχε ήδη γράψει πολλές ιστορίες μικρού μήκους για το περιοδικό Action, ο Οτόμο δημιούργησε το πρώτο του έργο επιστημονικής φαντασίας, το manga Fireball. Αν και δεν ολοκληρώθηκε ποτέ, θεωρείται σημείο αναφοράς στην καριέρα του, διότι πολλά από τα θέματα που περιλάμβανε εξερευνήθηκαν αργότερα, στα πιο επιτυχημένα μετέπειτα έργα του, όπως το Dōmu. Αυτό ξεκίνησε να κυκλοφορεί τον Ιανουάριο του 1980 και ολοκληρώθηκε σε δύο χρόνια. Το 1983 κυκλοφόρησε ξανά σε μορφή βιβλίου και απέσπασε το Nihon SF Taisho Award, το οποίο είναι το ιαπωνικό αντίστοιχο του Βραβείου Nebula.

Το 1982, ο Οτόμο έκανε το ντεμπούτο του στα anime, καθώς εργαζόταν ως σχεδιαστής χαρακτήρων στην ταινία κινουμένων σχεδίων Harmagedon. Την επόμενη χρονιά, ξεκίνησε να δουλεύει στο manga το οποίο έγινε το πιο επιτυχημένο έργο του: το Akira. Του πήρε οκτώ χρόνια να το ολοκληρώσει και γι' αυτό εικονογράφησε 2 χιλιάδες σελίδες. Το 1987 ο Οτόμο συνέχισε να εργάζεται στις ταινίες anime, σκηνοθετώντας για πρώτη φορά κινούμενα σχέδια. Το κομμάτι αυτό, για το οποίο επίσης έγραψε το σενάριο και ζωγράφισε το animation, περιλαμβάνεται στην ανθολογία με τίτλο Neo Tokyo. Αυτό το κομμάτι συνεχίστηκε με την παραγωγή άλλων δύο, που βγήκαν στην ανθολογία Robot Carnival.

Ενώ εξελισσόταν η σειρά Akira, ο Οτόμο αποφάσισε να το κάνει και ταινία, παρόλο που το manga δεν είχε ολοκληρωθεί ακόμα. Η ταινία κυκλοφόρησε το 1988. Το 1990, ο Οτόμο έδωσε συνέντευξη στο MTV σχετικά με την ιαπωνική σκηνή των manga εκείνης της περιόδου.

Ο Οτόμο συνεργάστηκε με το στούντιο Sunrise. Το στούντιο έκανε το animation και την παραγωγή για τα πρόσφατα έργα του, συμπεριλαμβανομένων των Steamboy (2004), Freedom Project (2006) και SOS! Tokyo Metro Explorers: The Next (2007).

Σε συνέντευξή του το 2012, ο Οτόμο ανέφερε ότι θα ξεκινήσει μία νέα σειρά manga, η οποία τοποθετείται στην περίοδο Μεϊτζί (τέλη δεκαετίας 1800, αρχές δεκαετίας 1900). 

Το 2013 κυκλοφόρησε τη νέα του ταινία με τίτλο Short Peace, μια ανθολογία αποτελούμενη από τέσσερις ιστορίες, τις εξής: Combustible, Tsukumo, Gambo και Buki yo Saraba. Το Combustible κέρδισε το Μεγάλο Βραβείο στα βραβεία του φεστιβάλ Japan Media Arts το 2012. Το Tsukumo, υπό τον νέο τίτλο Possessions, έγινε υποψήφιο ως Καλύτερη Ταινία Κινουμένων Σχεδίων Μικρού Μήκους στα Βραβεία Όσκαρ 2014.

Στην Anime Expo 2019 του Λος Άντζελες, ανακοίνωσε ότι γράφει, σχεδιάζει και σκηνοθετεί την τρίτη του ταινία, ονόματι Orbital Era, παραγωγής του στούντιο Sunrise. Επίσης, ανακοίνωσε ότι με το ίδιο στούντιο θα κυκλοφορήσει και μία νέα εκδοχή του Akira. Επιπλέον, με την εκδοτική Kodansha θα κυκλοφορήσει το Otomo: The Complete Works, μία συλλογή όλων των έργων του που έχουν εκδοθεί από το 1971.

Προσωπική ζωή 
Ο Οτόμο είναι νυμφευμένος με την Γιόκο Οτόμο. Μαζί έχουν αποκτήσει έναν γιο, τον Σοχέι Οτόμο, που είναι επίσης καλλιτέχνης.

Εργογραφία

Manga

Ταινίες

Παραπομπές

Εξωτερικοί σύνδεσμοι 

 
 Katsuhiro Ôtomo στην Encyclopedia of Science Fiction

Ιάπωνες δημιουργοί μάνγκα
Ιάπωνες σεναριογράφοι
Νικητές Kodansha Manga Awards
Ιάπωνες σκηνοθέτες κινηματογράφου